Għalkemm il-pandemija tal-COVID-19 ilha taffettwa l-ħajja ta' kuljum fl-Ewropa għal aktar minn sena, l-attitudnijiet lejn l-UE għadhom pożittivi, skont l-aħħar stħarriġ Standard tal-Ewrobarometru li sar fi Frar-Marzu 2021. Il-perċezzjonijiet tal-UE u l-fiduċja fl-UE tjiebu u laħqu l-ogħla livelli tagħhom f'aktar minn għaxar snin. Iċ-ċittadini Ewropej jindikaw is-saħħa u s-sitwazzjoni ekonomika bħala ż-żewġ preokkupazzjonijiet ewlenin kemm fil-livell tal-UE kif ukoll f'dak nazzjonali. L-istħarriġ jindika wkoll żieda fit-tħassib dwar l-istat attwali tal-ekonomiji nazzjonali: 69 % tal-Ewropej jemmnu li s-sitwazzjoni bħalissa hija “ħażina” u 61 % tal-Ewropej jibżgħu li l-ekonomija ta' pajjiżhom se tirkupra mill-impatt tal-pandemija “fl-2023 jew wara”. 1. Il-fiduċja u l-perċezzjoni tal-UE Kważi nofs l-Ewropej għandhom fiduċja fl-Unjoni Ewropea (49 %), wara żieda ta' 6 punti perċentwali mill-istħarriġ Standard tal-Ewrobarometru fis-sajf tal-2020. Dan huwa l-ogħla livell irreġistrat mir-rebbiegħa tal-2008 'l hawn. Il-fiduċja fil-gvernijiet nazzjonali (36 %) u fil-parlamenti nazzjonali (35 %) naqset, għalkemm it-tnejn għadhom ogħla mil-livell li kienu fil-ħarifa tal-2019. F'20 Stat Membru, il-maġġoranza ta' dawk li wieġbu qalu li jafdaw lill-UE, bl-ogħla livelli rreġistrati fil-Portugall (78 %) u fl-Irlanda (74 %). Il-perċezzjoni pożittiva tal-UE (46 %) laħqet l-ogħla livell tagħha mill-ħarifa tal-2009 'hawn, wara żieda ta' 6 punti perċentwali mis-sajf tal-2020. Inqas nies għandhom perċezzjoni newtrali tal-UE (38 %, -2), filwaqt li 15 % (-4) għandhom perċezzjoni negattiva tal-UE. F'25 Stat Membru tal-UE l-maġġoranza ta' dawk li wieġbu għandhom perċezzjoni pożittiva tal-UE (żieda minn 13 fis-sajf tal-2020), bl-ogħla proporzjonijiet jinstabu fil-Portugall (76 %) u fl-Irlanda (75 %). 2. Preokkupazzjonijiet ewlenin fil-livell tal-UE u f'dak nazzjonali Kważi erba' ċittadini tal-UE minn kull għaxra jqisu s-saħħa bħala l-aktar kwistjoni importanti li qed tiffaċċja l-UE bħalissa: 38 % ta' dawk li wieġbu issa jsemmu din il-kwistjoni, żieda qawwija ta' 16-il punt perċentwali mis-sajf tal-2020 'l hawn. Din issa tinsab fl-ewwel pożizzjoni, qabel is-sitwazzjoni ekonomika (35 %, ma nbidilx), filwaqt li l-istat tal-finanzi pubbliċi tal-Istati Membri niżel fit-tielet pożizzjoni, (21 %, -2). L-ambjent u t-tibdil fil-klima issa jinsabu fir-raba' post (20 %, ma nbidilx), filwaqt li l-immigrazzjoni, bi 18 % wara tnaqqis ta' 5 punti perċentwali, għall-ewwel darba waqgħet mill-pożizzjoni tagħha fost l-ewwel tlieta mill-ħarifa tal-2014 'l hawn. Il-qgħad jinsab fis-sitt pożizzjoni, bi 15 % tat-tweġibiet (-2 punti perċentwali). Rigward it-tħassib ewlieni fil-livell nazzjonali, is-saħħa hija meqjusa wkoll bħala l-aktar kwistjoni importanti (44 %), wara żieda ta' 13-il punt perċentwali mis-sajf tal-2020 'l hawn. Is-sitwazzjoni ekonomika tinsab fit-tieni post, imsemmija minn terz tal-Ewropej (33 %, ma nbidilx), filwaqt li kwart isemmu l-qgħad (25 %, -3). 3. Is-sitwazzjoni ekonomika u l-euro Il-perċezzjonijiet tal-ekonomija nazzjonali komplew jiddeterjoraw: 29 % biss taċ-ċittadini tal-UE issa jaħsbu li s-sitwazzjoni hija “tajba” (-5 punti perċentwali mis-sajf tal-2020, -18 mill-ħarifa tal-2019), l-aktar livell baxx għal dan l-indikatur mir-rebbiegħa tal-2013 'l hawn. Il-proporzjon ta' Ewropej li jqisu li din is-sitwazzjoni hija “ħażina” żdied b'mod korrispondenti (69 %, + 5). Il-perċezzjonijiet pożittivi tas-sitwazzjoni attwali tal-ekonomija nazzjonali jvarjaw ħafna bejn l-Istati Membri tal-UE, minn 86 % fil-Lussemburgu għal 7 % fl-Italja. L-appoġġ għall-euro għadu għoli ħafna: 79 % (+ 4) taċ-ċittadini fiż-żona tal-euro huma favur l-euro, l-ogħla punt mill-2004 'l hawn, b'ċifri li jvarjaw minn 95 % fil-Portugall għal 70 % fi Franza u l-Awstrija. B'mod ġenerali fl-Unjoni Ewropea, sebgħa minn kull għaxar Ewropej jappoġġaw l-euro (70 %, + 3), l-ogħla livell li qatt ġie rreġistrat . 4. Il-pandemija tal-COVID-19 Fost l-Ewropej 43 % huma sodisfatti bil-miżuri li ttieħdu s'issa mill-gvernijiet nazzjonali biex jiġġieldu l-pandemija (-19-il punt perċentwali mis-sajf li għadda) filwaqt li 56 % mhumiex sodisfatti (+ 19). L-istess proporzjon huwa sodisfatt bl-azzjoni li ħadet l-UE (43 %, -2), filwaqt li 49 % mhumiex sodisfatti (+ 5). Madankollu, 59% huma kunfidenti li l-UE se tieħu d-deċiżjonijiet it-tajba fir-rispons tagħha għall-pandemija fil-futur. Aktar minn sitt Ewropej minn kull għaxra (61 %) jaħsbu li l-ekonomija ta' pajjiżhom se tirkupra mill-impatt tal-pandemija fl-2023 jew aktar tard. Inqas minn kwart jaħsbu li l-irkupru se jasal fl-2022 (23 %), u 5 % biss jaħsbu li dan se jseħħ din is-sena, fl-2021. Kważi wieħed minn kull għaxra jibżgħu li l-ekonomija ta' pajjiżhom qatt mhi se tirkupra mill-impatt tal-pandemija (8 %). Il-maġġoranza tal-Ewropej jemmnu li l-pjan ta' rkupru tal-UE ta' EUR 750 biljun, in-NextGenerationEU, huwa strument effettiv biex iwieġeb għall-effetti ekonomiċi tal-pandemija tal-COVID-19 (55 %). Kważi erbgħa minn kull għaxra jaħsbu li mhuwiex effettiv (38 %). Mis-sajf tal-2020 'l hawn, l-esperjenza personali tal-Ewropej tal-miżuri tal-ġlieda kontra l-pandemija, bħall-konfinament, marret għall-agħar: il-maġġoranza taċ-ċittadini tal-UE issa jqisu li kienet esperjenza diffiċli biex tgħixha (40 %, + 8 punti perċentwali mis-sajf tal-2020), filwaqt li inqas minn tlieta minn kull għaxra jgħidu li kien “faċli li wieħed jgħixha” (29 %, -9). Il-proporzjon ta' dawk li jgħidu li kien “kemm faċli kif ukoll diffiċli biex wieħed jgħixha” baqa' kważi l-istess, b'31 % (+ 1). 5. It-tilqim kontra l-Covid-19 Matul il-perjodu tal-istħarriġ 45 % tal-Ewropej wieġbu li jixtiequ jitlaqqmu malajr kemm jista' jkun - jew kienu diġà tlaqqmu, u 20 % jixtiequ jagħmlu dan f'xi ħin fl-2021. Hemm 21 % li jippreferu jitlaqqmu aktar tard. Huma biss 12 % li jgħidu li qatt mhu se jitlaqqmu, u 2 % “ma jafux”. F'21 pajjiż, il-maġġoranza ta' dawk li wieġbu jixtiequ jitlaqqmu malajr kemm jista' jkun jew diġà tlaqqmu, bl-Irlanda (74 %), id-Danimarka (73 %) u l-Iżvezja (71 %) fuq quddiem nett. Min-naħa l-oħra, fil-Bulgarija (19 %) u f'Ċipru (16 %), inqas minn rispondent wieħed minn kull ħamsa biħsiebu jitlaqqam malajr kemm jista' jkun. Kuntest “L-Ewrobarometru Standard tax-Xitwa 2020-2021” (EB 94) twettaq permezz ta' intervisti wiċċ imb' wiċċ u online bejn it-12 ta' Frar u t-18 ta' Marzu 2021 madwar is-27 Stat Membru tal-UE u tnax-il pajjiż jew territorju[1]. Saru 27,409 intervisti fis-27 Stat Membru tal-UE bejn it-12 ta' Frar u l-11 ta' Marzu 2021. Għal aktar informazzjoni L-Ewrobarometru Standard 94 [1] Is-27 Stat Membru tal-Unjoni Ewropea (UE), ħames pajjiżi kandidati (l-Albanija, il-Maċedonja ta' Fuq, il-Montenegro, is-Serbja u t-Turkija), il-Bożnija-Ħerzegovina, l-Iżlanda, in-Norveġja, l-Iżvizzera, ir-Renju Unit kif ukoll il-Komunità Ċiprijotta Torka fil-parti tal-pajjiż li mhijiex ikkontrollata mill-gvern tar-Repubblika ta' Ċipru, u l-Kosovo* (* din id-deżinjazzjoni hija mingħajr preġudizzju għall-pożizzjonijiet dwar l-istatus, u hija konformi mal-UNSCR 1244/99 u l-Opinjoni tal-QIĠ dwar id-dikjarazzjoni tal-indipendenza tal-Kosovo).